Document ID: 31981D0675

Rozhodnutie Komisie
z 28. júla 1981,
ktorým sa určité plombovacie systémy určujú ako "systémy na jedno použitie" v zmysle smerníc Rady 66/400/EHS, 66/401/EHS, 66/402/EHS, 69/208/EHS a 70/458/EHS
(81/675/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 66/400/EHS zo 14. júna 1966 o uvádzaní osiva repy na trh [1], naposledy zmenenú a doplnenú smernicou 78/692/EHS [2], najmä na jej článok 10 ods. 1,
so zreteľom na smernicu Rady 66/401/EHS zo 14. júna 1966 o uvádzaní osiva krmovín na trh [3], naposledy zmenenú a doplnenú smernicou 81/126/EHS [4], a najmä na jej článok 9 ods. 1,
so zreteľom na smernicu Rady 66/402/EHS zo 14. júna 1966 o uvádzaní osiva obilnín na trh [5], naposledy zmenenú a doplnenú smernicou 81/126/EHS, najmä na jej článok 9 ods. 1,
so zreteľom na smernicu Rady 69/208/EHS z 30. júna 1969 o uvádzaní osiva olejnín a priadnych rastlín na trh [6], naposledy zmenenú a doplnenú smernicou 81/126/EHS, najmä na jej článok 9 ods. 1,
so zreteľom na smernicu Rady 70/458/EHS z 29. septembra 1970 o uvádzaní osiva zeleniny na trh [7], naposledy zmenenú a doplnenú smernicou 80/1141/EHS [8] a najmä na jej článok 25 ods. 1,
keďže v súlade s uvedenými ustanoveniami musia byť obaly osív spravidla plombované spôsobom, pri ktorom plombovací systém obsahuje buď predpísanú úradnú návesku, alebo úradnú plombu;
keďže tieto opatrenia nie sú nevyhnutné v prípadoch, keď sa použije plombovací systém na jedno použitie;
keďže v záujme jednotného uplatňovania príslušných smerníc spoločenstva by sa malo ustanoviť, že určité súčasné plombovacie systémy sú "plombovacie systémy na jedno použitie";
keďže je potrebné vychádzať z toho, že používanie systému, ktorý sa dosiaľ výhradne využíva u osiva obilnín, by malo mať klesajúcu tendenciu v prospech nových systémov s vyššími zárukami efektivity a malo by byť znovu posúdené po piatich rokoch;
keďže opatrenia tohoto rozhodnutia sú v súlade so stanoviskom Stáleho výboru pre osivá a množiteľský materiál v poľnohospodárstve, záhradníctve a lesnom hospodárstve,
PRIJALA TOTO ROZHODNUTIE:
Článok 1
1. Týmto sa ustanovuje, že plombovacie systémy ďalej uvedených obalov sú "plombovacími systémami na jedno použitie" v zmysle článku 10 ods. 1 smernice 66/400/EHS, článku 9 ods. 1 smernice 66/401/EHS, článku 9 ods. 1 smernice 66/402/EHS, článku 9 ods. 1 smernice 69/208/EHS a článku 25 ods. 1 smernice 70/458/EHS:
a) papierové a umelohmotné vrecia, ak nemajú iný otvor než otvor plniaceho zariadenia a že plniace zariadenie musí byť vybavené samolepiacim systémom alebo systémom tepelne spojeného uzáveru, ktorý uzatvára plniaci otvor po naplnení takým spôsobom, že nemôže byť otvorený bez poškodenia;
b) vrecia z netkaného materiálu, ktoré sa uzatvárajú šitím, ak je aspoň na jednej strane otvoru neodstrániteľný odtlačok číselnej stupnice, ktorá začína číslom 1 na hornej hrane, alebo podobný odtlačok (písmená, vzor), ktorý preukazuje, že si vrecia zachovali svoj pôvodný rozmer.
2. Týmto sa tiež ustanovuje, že plombovacie systémy ďalej uvedených obalov, popri tých, ktoré sú uvedené v odseku 1, sa v súčasnosti naďalej považujú za "plombovacie systémy na jedno použitie" v zmysle článku 9 ods. 1 smernice 66/402/EHS:
papierové alebo umelohmotné vrecia, ak nemajú iný otvor než plniace zariadenie a ak sa uzatvárajú tlakom hmotnosti plneného osiva na plniace zariadenie a dĺžka plniaceho zariadenia je najmenej 22 % šírky vreca.
Článok 2
Toto rozhodnutie je adresované členským štátom.
V Bruseli 28. júla 1981

Labels: 3
6